CELEX: 32021D1356
Language: fi
Date: 2021-06-30 00:00:00
Title: Komission päätös (EU) 2021/1356, annettu 30 päivänä kesäkuuta 2021, luvan antamisesta Ruotsille pidentää tiettyjä Euroopan parlamentin ja neuvoston asetuksen (EU) 2021/267 2 artiklassa määritettyjä määräaikoja (tiedoksiannettu numerolla C(2021) 4608) (Ainoastaan englanninkielinen teksti on todistusvoimainen)

16.8.2021   
               
               
                  FI
               
               
                  Euroopan unionin virallinen lehti
               
               
                  L 293/1
               
            
         KOMISSION PÄÄTÖS (EU) 2021/1356,
         annettu 30 päivänä kesäkuuta 2021,
         luvan antamisesta Ruotsille pidentää tiettyjä Euroopan parlamentin ja neuvoston asetuksen (EU) 2021/267 2 artiklassa määritettyjä määräaikoja
         
            
               (tiedoksiannettu numerolla C(2021) 4608)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon covid-19-kriisin jatkumisen johdosta toteutettavista erityisistä ja väliaikaisista toimenpiteistä, jotka koskevat tiettyjen todistusten, lupakirjojen ja lupien uusimista tai niiden voimassaoloajan pidentämistä, tiettyjen määräaikaisten tarkastusten ja jatkokoulutusten lykkäämistä tietyillä liikennelainsäädännön aloilla ja tiettyjen asetuksessa (EU) 2020/698 tarkoitettujen ajanjaksojen pidentämistä 16 päivänä helmikuuta 2021 annetun Euroopan parlamentin ja neuvoston asetuksen (EU) 2021/267 (1) ja erityisesti sen 2 artiklan 8 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2021/267 2 artiklan 1 kohdassa pidennetään ammattitaitoa osoittavan todistuksen (CAP) haltijan jatkokoulutuksen suorittamiselle asetettuja määräaikoja, jotka olisivat muutoin päättyneet tai muutoin päättyisivät 1 päivän syyskuuta 2020 ja 30 päivän kesäkuuta 2021 välisenä aikana. Saman asetuksen 2 artiklan 3 kohdassa pidennetään vastaavan yhdenmukaistetun unionin koodin 95 merkinnän voimassaoloaikaa.
                  
               
                     (2)
                  
                  
                     Asetuksen (EU) 2021/267 2 artiklan 5 kohdassa pidennetään sellaisten Euroopan parlamentin ja neuvoston direktiivin 2003/59/EY (2) liitteessä II tarkoitettujen kuljettajan ammattipätevyyskorttien voimassaoloaikaa, joiden voimassaoloaika olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (3)
                  
                  
                     Ruotsi esitti 6 päivänä toukokuuta 2021 päivätyllä kirjeellä perustellun pyynnön saada pidentää tiettyjä asetuksen (EU) 2021/267 2 artiklan 1, 3 ja 5 kohdassa määritettyjä ajanjaksoja. Ruotsi toimitti pyyntönsä tueksi lisätietoja 20 päivänä toukokuuta 2021 päivätyllä kirjeellä.
                  
               
                     (4)
                  
                  
                     Ruotsi supisti 27 päivänä toukokuuta 2021 päivätyllä kirjeellä perustellun pyyntönsä soveltamisalaa.
                  
               
                     (5)
                  
                  
                     Ruotsi pyytää perustellulla pyynnöllään ensinnäkin lupaa pidentää asetuksen (EU) 2021/267 2 artiklan 1 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa kuudella kuukaudella mainitun säännöksen ja 2 artiklan 3 kohdan soveltamiseksi; toiseksi se pyytää lupaa pidentää mainitun asetuksen 2 artiklan 5 kohdassa määritettyä 1 päivän syyskuuta 2020 ja 30 päivän kesäkuuta 2021 välistä ajanjaksoa kuudella kuukaudella; sekä lisäksi lupaa pidentää kuudella kuukaudella asetuksen (EU) 2021/267 2 artiklan 1, 3 ja 5 kohdassa määritettyjä kymmenen kuukauden ajanjaksoja, joita sovelletaan ainoastaan jatkokoulutuksen suorittamiseen ja todistusten antamiseen siitä, yhdenmukaistetun unionin koodin 95 merkintään ja sellaisten kuljettajan ammattipätevyyskorttien uusimiseen, joiden voimassaolo olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (6)
                  
                  
                     Ruotsin toimittamien tietojen mukaan jatkokoulutuksen suorittaminen tai siitä todistuksen antaminen, yhdenmukaistetun unionin koodin 95 merkitseminen ja kuljettajan ammattipätevyyskortin uusiminen on Ruotsissa todennäköisesti käytännössä mahdotonta pidempään kuin 30 päivään kesäkuuta 2021 maassa covid-19:n leviämisen estämiseksi tai rajoittamiseksi toteutettujen toimenpiteiden vuoksi.
                  
               
                     (7)
                  
                  
                     Toimenpiteisiin, joiden Ruotsi olettaa rajoittavan merkittävästi kuljettajien koulutuskapasiteettia vuoden loppuun asti, kuuluu esimerkiksi jatkokoulutuksessa samanaikaisesti läsnä olevien henkilöiden määrän rajoittaminen enintään kahdeksaan. Kyseisen jäsenvaltion mukaan toimenpide johtanee siihen, ettei kuljettajia pystytä kouluttamaan, minkä vuoksi on mahdotonta uusia kaikkia ammattipätevyystodistuksia, joiden voimassaolo päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (8)
                  
                  
                     Ruotsin toimittamien tietojen mukaan lähes puolet kyseisessä jäsenvaltiossa voimassa olevista ammattipätevyystodistuksista, eli 85 000 todistusta 190 000 todistuksesta, on uusittava 1 päivän maaliskuuta ja 31 päivän joulukuuta 2021 välisenä aikana. Ruotsin viranomaisten alustavan arvion mukaan koulutuskapasiteetti rajoittuu kuitenkin covid-19:n leviämisen hillitsemiseksi toteutettujen toimenpiteiden vuoksi noin 4 000–6 000 henkilöön kuukaudessa.
                  
               
                     (9)
                  
                  
                     Vaikka jatkokoulutus suoritettaisiin täydellä nopeudella ja täydellä kapasiteetilla, tuhannet kuljettajat eivät Ruotsin mukaan edelleenkään voisi saada vaadittua jatkokoulutusta suoritetuksi kuukaudessa. Kouluttajien ja kuljettajien sairauslomien suuri määrä todennäköisesti myös vaikuttaa näihin arvioihin, sillä Ruotsi ei salli heidän läsnäoloaan jatkokoulutuksessa, jos heillä on minkäänlainen covid-19-taudin oire.
                  
               
                     (10)
                  
                  
                     Kapasiteettirajoitusten vuoksi maaliskuun 2021 aikana jäi Ruotsin toimittamien tietojen mukaan myöntämättä ainakin 1 000 ammattipätevyystodistusta ja huhtikuun 2021 aikana ainakin 5 000. Näiden lukujen odotetaan kasvavan entisestään seuraavina kuukausina, kun uusittavien ammattipätevyystodistusten määrä kasvaa jyrkästi. Ruotsin viranomaisten arvioiden mukaan maassa on 9 500 ammattipätevyystodistusta, joiden voimassaolo päättyy heinäkuussa 2021 – eikä tässä arviossa oteta huomioon niitä ammattipätevyystodistuksia, joiden voimassaoloaikaa on jo pidennetty soveltamalla asetusta (EU) 2020/698 tai asetusta (EU) 2021/267. Ruotsi ei näin ollen odota, että sillä olisi koulutuskapasiteettia kaikkien niiden ammattipätevyystodistusten uusimiseksi, joiden voimassaolo päättyy.
                  
               
                     (11)
                  
                  
                     Tilanne on erityisen ongelmallinen sellaisten kuljettajien jatkokoulutuksen osalta, joilla on voimassa oleva ammattipätevyystodistus tavaraliikennettä varten ja C1-, C1+E-, C- tai C+E-luokan ajokortti. Ruotsin toimittamien tietojen mukaan monet näistä kuljettajista saivat ammattipätevyystodistuksen saavutettuna oikeutena direktiivin 2003/59/EY 4 artiklan nojalla. Ruotsi päätti direktiivin 2003/59/EY 8 artiklan 2 kohdan mukaisesti, että kyseisten kuljettajien on suoritettava mainitun direktiivin mukainen ensimmäinen jatkokoulutusjakso seitsemän vuoden kuluttua. Tämän seurauksena monien hankitun oikeuden perusteella saatujen ammattipätevyystodistusten voimassaolon päättymispäivä olisi syyskuussa 2016, jolloin ne uusittiin viideksi vuodeksi. Kyseisten ammattipätevyystodistusten voimassaolo päättyy siis syyskuussa 2021.
                  
               
                     (12)
                  
                  
                     Ruotsin toimittamien tietojen mukaan kyseinen jäsenvaltio on edelleen covid-19-pandemian kolmannen aallon keskellä. Lisäksi rokotekampanja on edennyt odotettua hitaammin monissa osissa Ruotsia. Ensimmäisen annoksen oli 19 päivänä toukokuuta 2021 saanut väestöstä 40,7 prosenttia ja toisen annoksen vasta 12,6 prosenttia. Tästä syystä on epäselvää, milloin tilanne helpottuu, milloin covid-19:n leviämisen hillitsemiseksi toteutetut toimenpiteet poistetaan tai milloin niitä kevennetään ja milloin koulutuskapasiteetti voidaan tämän seurauksena palauttaa normaaliksi.
                  
               
                     (13)
                  
                  
                     Ruotsin kansanterveysviraston nykyisen suunnitelman perusteella sisätiloissa samanaikaisesti oleskelevien rajoittamista kahdeksaan henkilöön olisi lievennettävä covid-19-tautitilanteen vakaannuttua ja määräksi on tavoitteena asettaa 50 henkilöä. Edelleenkään ei ole kuitenkaan selvää, koska rajoituksia voidaan lieventää, koska se riippuu pandemian kehittymisestä Ruotsissa. Rajoitusten lieventäminen ei myöskään mahdollistaisi koulutuskapasiteetin palauttamista, koska kapasiteetti useissa koulutustiloissa on yleensä noin 300 henkilöä.
                  
               
                     (14)
                  
                  
                     Ruotsi katsoo, että kuljettajista, joilla on ammattipätevyystodistus, on pulaa. Ruotsi toteaa, että 49 prosentilla ruotsalaisista kuljetusyrityksistä oli tuoreen tutkimuksen mukaan vaikeuksia palkata kuljettajia. Ruotsissa sovellettavat rajoitukset vaikeuttavat uusien kuljettajien kouluttamista, mutta Ruotsissa saattaa syntyä merkittävä kuljettajapula, mikäli kuljettajien ammattipätevyystodistusten voimassaoloa ei voida jatkaa.
                  
               
                     (15)
                  
                  
                     Ruotsin toimittamien tietojen perusteella on tarpeen pidentää asetuksen (EU) 2021/267 2 artiklan 1, 3 ja 5 kohdassa määritettyjä kymmenen kuukauden jaksoja sen varmistamiseksi, että Ruotsilla on valmiudet suorittaa kaikki tarvittavat jatkokoulutustoimet. Ruotsi katsoo kuitenkin, ettei mainituissa artikloissa määritettyjä 10 kuukauden ajanjaksoja ole tarpeen pidentää siltä osin kuin niitä sovelletaan jatkokoulutukseen ja niistä annettaviin todistuksiin, yhdenmukaistetun unionin koodin 95 merkintään ja sellaisten kuljettajan ammattipätevyystodistusten uusimiseen, jotka muutoin päättyisivät uuden, 1 päivän heinäkuuta 2021 ja 31 päivän joulukuuta 2021 välisen pidennetyn ajanjakson aikana.
                  
               
                     (16)
                  
                  
                     Ruotsin mukaan syy pyytää pidennystä enintään kuuden kuukauden pituisiin ajanjaksoihin johtuu edellä kuvatusta erittäin merkittävästä jatkokoulutusten sumasta. Niiden ammattipätevyystodistusten määrä, jotka on vielä uusittava, on paljon tavanomaista suurempi, eikä Ruotsissa odoteta päästävän normaalisti odotettavissa olevaan määrään ennen vuoden loppua. Lisäksi jatkokoulutuksen kysynnän odotetaan kyseisen jäsenvaltion mukaan olevan suurta syksyn aikana.
                  
               
                     (17)
                  
                  
                     Ruotsin mukaan tässä tarkoitettava jatkokoulutus käsittää 35 tuntia, ja valtaosa Ruotsissa olevista kuljettajista, joilla on ammattipätevyystodistus, on päättänyt jakaa nämä koulutukset viiteen osaan. Tämä tarkoittaa sitä, että selvä enemmistö kuljettajista, joiden ammattipätevyystodistus on uusittava vuoden loppuun mennessä, on jo suorittanut 28 tuntia koulutusta, eli koulutusta tarvitaan enää seitsemän tuntia. Lisäksi nämä ovat Ruotsin mukaan enimmäkseen kokeneita kuljettajia, jotka ovat jo suorittaneet suurimman osan säännellystä jatkokoulutuksestaan. Pyydetyt pidennykset eivät siten aiheuttane suhteettomia riskejä liikenteen turvallisuudelle ja turvaamiselle.
                  
               
                     (18)
                  
                  
                     Ruotsille olisi sen vuoksi annettava lupa pidentää asetuksen (EU) 2021/267 2 artiklan 1 kohdassa määritettyjä 1 päivän syyskuuta 2020 ja 30 päivän kesäkuuta 2021 välisiä ajanjaksoja kuudella kuukaudella mainitun säännöksen sekä 2 artiklan 3 kohdan ja 2 artiklan 5 kohdan soveltamiseksi.
                  
               
                     (19)
                  
                  
                     Ruotsille olisi myös annettava lupa pidentää kuudella kuukaudella asetuksen (EU) 2021/267 2 artiklan 1, 3 ja 5 kohdassa määritettyjä kymmenen kuukauden ajanjaksoja, vaikka niitä sovelletaan ainoastaan jatkokoulutuksen suorittamiseen ja todistusten antamiseen siitä, yhdenmukaistetun unionin koodin 95 merkintään ja sellaisten kuljettajan ammattipätevyyskorttien uusimiseen, joiden voimassaolo olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                  
               
                     (20)
                  
                  
                     Ruotsi on suostunut siihen, että tämä päätös hyväksytään ja siitä ilmoitetaan englanniksi,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Ruotsille annetaan lupa soveltaa seuraavia pidennyksiä asetuksen (EU) 2021/267 2 artiklan 1, 3 ja 5 kohdassa määritettyihin ajanjaksoihin:
            
                        a)
                     
                     
                        kuuden kuukauden mittainen pidennys asetuksen (EU) 2021/267 2 artiklan 1 kohdassa määritettyyn 1 päivän syyskuuta 2020 ja 30 päivän kesäkuuta 2021 väliseen ajanjaksoon mainitun asetuksen 2 artiklan 1 ja 3 kohdan soveltamiseksi;
                     
                  
                        b)
                     
                     
                        kolmen kuukauden mittainen pidennys mainitun asetuksen 2 artiklan 5 kohdassa määritettyyn 1 päivän syyskuuta 2020 ja 30 päivän kesäkuuta 2021 väliseen ajanjaksoon; sekä
                     
                  
                        c)
                     
                     
                        kuuden kuukauden mittainen pidennys asetuksen (EU) 2021/267 2 artiklan 1, 3 ja 5 kohdassa määritettyihin kymmenen kuukauden ajanjaksoihin, joita sovelletaan ainoastaan jatkokoulutuksen suorittamiseen ja todistusten antamiseen siitä, yhdenmukaistetun unionin koodin 95 merkintään ja sellaisten kuljettajan ammattipätevyyskorttien uusimiseen, joiden voimassaolo olisi muutoin päättynyt tai muutoin päättyisi 1 päivän syyskuuta 2020 ja 30 päivän kesäkuuta 2021 välisenä aikana.
                     
                  
         
            2 artikla
            Tämä päätös on osoitettu Ruotsin kuningaskunnalle.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Adina-Ioana VĂLEAN
               
                  Komission jäsen
               
            
         
         
            (1)  EUVL L 60, 22.2.2021, s. 1.
         
            (2)  Euroopan parlamentin ja neuvoston direktiivi 2003/59/EY, annettu 15 päivänä heinäkuuta 2003, maanteiden tavara- ja henkilöliikenteeseen tarkoitettujen tiettyjen ajoneuvojen kuljettajien perustason ammattipätevyydestä ja jatkokoulutuksesta, neuvoston asetuksen (ETY) N:o 3820/85 ja neuvoston direktiivin 91/439/ETY muuttamisesta sekä neuvoston direktiivin 76/914/ETY kumoamisesta (EUVL L 226, 10.9.2003, s. 4).